
Συντήρηση και Επισκευή του Διώροφου Δημοτικού Καταστήματος στη Νεάπολη (πρώην δημαρχείο Βοιών).


	Υπογράφηκε στις 22.02.2022, στο Δημοτικό Κατάστημα, η σύμβαση για το έργο «Συντήρηση και επισκευή για την ανάπλαση διώροφου κτιρίου Δημοτικού γραφείου Νεάπολης» ποσού 551.259,46 € πλέον ΦΠΑ 24%, μεταξύ του Δημάρχου Μονεμβασίας κ. Ηρακλή Τριχείλη και του εκπροσώπου της αναδόχου εταιρείας Π. ΑΜΟΙΡΑΛΗΣ & ΣΙΑ Ε.Ε. 
	Το έργο, το οποίο είχε προϋπολογισμό μελέτης 1.100.000,00 €,  χρηματοδοτείται από το Ε.Π. Υποδομές Μεταφορών, Περιβάλλον και Αειφόρος Ανάπτυξη 2014-2020.
	Με την παρούσα εργολαβία θα πραγματοποιηθεί η ανακαίνιση του διώροφου κτιρίου 562,65 τμ, η οποία περιλαμβάνει:
 	α) Εργασίες στατικών ενισχύσεων και επισκευών του φέροντος οργανισμού, 
β) Αλλαγές διαρρυθμίσεων ώστε να ικανοποιούνται οι λειτουργίες και οι ανάγκες της χρήσης του ως χώρου δημοσίων υπηρεσιών,
γ) Αλλαγές όψεων και προσθήκη κεραμοσκεπούς στέγης ώστε να εναρμονίζεται με τα αρχιτεκτονικά και μορφολογικά στοιχεία του περιβάλλοντός του και των ειδικών όρων δόμησης της περιοχής,
δ) Ενεργειακή – βιοκλιματική αναβάθμισή του, με πλήρη θερμομόνωση του κτιριακού κελύφους και τοποθέτηση σύγχρονων Η/Μ συστημάτων για τη θέρμανση, τη ψύξη, τον κλιματισμό - αερισμό και το φωτισμό των χώρων του και 
ε) Εφαρμογή μέτρων ενεργητικής πυροπροστασίας σύμφωνα με τον νέο κανονισμό πυροπροστασίας κτιρίων. Επίσης, έχει ληφθεί μέριμνα ώστε το κτίριο να γίνει περισσότερο φιλικό και προσβάσιμο στο χρήστη και κυρίως από Α.Μ.Ε.Α.
	Ο εκσυγχρονισμός - επισκευή του διώροφου κτιρίου, θα επιτρέψει τη στέγαση των υπηρεσιών της Δημοτικής Ενότητας, με σύγχρονες προδιαγραφές σε κατάλληλο περιβάλλον για τους εργαζόμενους και τους πολίτες και θα δώσει τη δυνατότητα άσκησης πολιτιστικής και περιβαλλοντικής πολιτικής, στοχεύοντας στην προαγωγή της πολιτιστικής κληρονομιάς και στη διαφύλαξη του τοπικού και αστικού περιβάλλοντος ώστε να δημιουργηθεί το κατάλληλο περιβάλλον οικονομικής και κοινωνικής ανάπτυξης της περιοχής.

